Dr. Emslie-moord: Buitelander ontsnap uit aanhoudingDrs. Werner en Mariette Emslie. Foto: Via Facebook ŉ Dringende beroep word op die publiek gedoen om uit te kyk vir ŉ Zimbabwiër wat glo uit aanhouding by die Lephalale-polisieselle in Limpopo ontsnap het. Die ontsnapte, Petros Moyo (27), is verhoorafwagtend in verband met die onlangse moord op dr. Werner Emslie (55) op sy plaas buite Lephalale (Ellisras). Oudkol. Sakkie Louwrens, direkteur van die misdaadbestrydingsorganisasie Heritage Protection Group (HPG), het Dinsdag aan Maroela Media gesê die ontsnapping is eers vanoggend aangemeld, maar Moyo kon “enige tyd deur die aand ontsnap het”. Louwrens het ŉ beroep op die publiek gedoen om na Moyo te help soek, uit vrees dat Moyo dalk terug kan vlug na sy tuisland. Mense wat hom opmerk, word versoek om Louwrens dadelik by 071 798 7954 te skakel. Dit is nie duidelik hoe Moyo ontsnap het nie. Lt.kol. Moatshe Ngoepe, provinsiale polisiewoordvoerder van Limpopo, het aan Maroela Media gesê ŉ ontsnapping is by hom aangemeld. Hy kan egter nie in die stadium bevestig wie ontsnap het en wat die omstandighede rondom die voorval is nie. Hy het onderneem om ondersoek in te stel en later terugvoer te gee. Maroela Media het vroeër berig Moyo is op 18 Oktober in Frankfort in die Vrystaat in hegtenis geneem ná volgehoue pogings deur die Lephalale-polisie se taakspan, speurders, misdaadintelligensie-eenheid en HPG. Buiten die aanval op Emslie, en sy vrou, dr. Mariette Emslie (55), word Moyo glo ook verbind met huisroof- en inbraaksake in Lephalale en Frankfort. Moyo het op 20 Oktober vir die eerste keer in die hof verskyn en was sedert sy inhegtenisneming in aanhouding. Die Emslie-egpaar en hul dogter, Barbara (19), ŉ eerstejaar mediese student aan Tukkies in Pretoria, is op 20 September omstreeks 20:00 deur vier gewapende mans op hul plaas in die Afguns-omgewing aangeval. Mariëtte is ŉ algemene praktisyn op die dorp en Werner was ŉ geliefde boer en doktor in bedryfsgesondheid. Werner is koelbloedig doodgeskiet terwyl hy buite sy huis op die stoep gesit het. Mariëtte is in die lewer geskiet en moes met ŉ helikopter na die Muelmed-hospitaal in Pretoria gebring word waar sy gestabiliseer is. Sy kan ná die skietery nie loop nie en ontvang nog rehabilitasiebehandeling. Barbara is nie tydens die aanval ernstig beseer nie. Die verdagtes het met twee vuurwapens en die egpaar se bakkie van die toneel gevlug. Die bakkie is later verlate buite die plaas gekry. Moyo se medepligtiges is steeds soek.